दिल्ली में फिर बेहद खराब श्रेणी में पहुंचा AQI, सांस लेना हुआ दूभर
दिल्ली में तीन दिन बाद हवा की गुणवत्ता एक बार फिर खराब से बेहद खराब श्रेणी में पहुंच गई है। इससे पहले छह दिसंबर को दिल्ली की हवा बेहद खराब श्रेणी में थी।
नई दिल्लीः दिल्ली-एनसीआर में वायु प्रदूषण की स्थिति सुधरने का नाम नहीं ले रही है। लोग प्रदूषित हवा में सांस लेने को मजबूर हैं। दिल्ली में शनिवार को एक्यूआई बेहद खराब श्रेणी में 310 दर्ज किया गया। वायु गुणवत्ता एवं मौसम पूर्वानुमान और अनुसंधान प्रणाली (सफर) के मुताबिक 12 दिसंबर को भी एक्यूआई बेहद खराब श्रेणी में 300 से अधिक रहने का अनुमान है। पिछले दिन के मुकाबले हवा की गति कम होने व बादल छाए रहने के कारण शुक्रवार को प्रदूषण के स्तर में बढ़ोतरी हुई है। इस वजह से दिल्ली में तीन दिन बाद हवा की गुणवत्ता एक बार फिर खराब से बेहद खराब श्रेणी में पहुंच गई है। इससे पहले छह दिसंबर को दिल्ली की हवा बेहद खराब श्रेणी में थी तब एयर इंडेक्स 322 थी। 28 फैक्ट्रियों व कंस्ट्रक्शन साइट्स को नोटिस-वायु गुणवत्ता प्रबंधन आयोग (सीएक्यूएम) ने शुक्रवार को सुप्रीम कोर्ट को बताया कि दिल्ली-एनसीआर वाले राज्यों में 40 उड़न दस्तों द्वारा कारखानों और निर्माण स्थलों सहित कुल 1,534 स्थलों का निरीक्षण किया गया है और 228 स्थलों को बंद करने का नोटिस जारी किया गया, जबकि उनमें से 111 को बंद कर दिया गया है ताकि वायु प्रदूषण के स्तर पर अंकुश लगाया जा सके।एक्यूआई मापने का पैमाना-बता दें कि शून्य से 50 के बीच एक्यूआई को ‘अच्छा’, 51 से 100 के बीच ‘संतोषजनक’, 101 से 200 के बीच ‘मध्यम’, 201 से 300 के बीच ‘खराब’, 301 से 400 के बीच ‘बहुत खराब’ और 401 से 500 तक के एक्यूआई को ‘गंभीर’ माना जाता है।